CPNไม่เจ็บตัวชดเชย3พันล. มีทุนรุกธุรกิจ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — CPN เดินหน้าลงทุนจีน อินเดีย ชี้การเมืองไม่กระทบแผนขยายธุรกิจในต่างประเทศ คาดได้เงินประกันคุ้ม 3,000 ล้านบาท
นายนริศ เชยกลิ่น รองกรรมการ ผู้จัดการใหญ่ สายการเงินบัญชีและบริหารทรัพย์สิน บริษัท เซ็นทรัลพัฒนา (CPN) เปิดเผยถึงกรณีความวุ่นวายทางการเมืองว่า ไม่มีผลกระทบต่อแผนการลงทุนทั้งในและต่างประเทศ เพราะบริษัทมั่นใจว่าจะได้รับเงินชดเชยความเสียหายจากทรัพย์สินและการสูญเสียรายได้จากเหตุการณ์ไฟไหม้ที่เซ็นทรัลเวิลด์เต็มจำนวน ซึ่งคาดว่าจะได้รับเงินประมาณ 3,000 ล้านบาท ซึ่งขณะนี้กำลังประเมินว่าจะได้รับจากกรมธรรม์ใดบ้าง
การลงทุนในต่างประเทศเป็นเป้าหมายหลักของบริษัท เนื่องจากตลาดในประเทศถึงจุดอิ่มตัว และขยายสาขาได้น้อย ซึ่งประเทศจีนเป็นเป้าหมายแรก คาดว่าจะรับรู้รายได้จากการไปลงทุนตั้งศูนย์การค้าที่จีนไม่เกิน 10% ภายในปี 2556 และกำลังศึกษาที่จะออกไปลงทุนที่อินเดียด้วย
“การออกไปลงทุนที่จีนช่วง 10 ปีแรกอาจเติบโตช้า แต่หลังจากนั้นจะขยายตัวได้ดีมาก เพราะจีนมีหัวเมืองมาก โอกาสที่จะขยายได้เป็น 100 แห่งก็เกิดขึ้นได้” 
สำหรับแผนงบลงทุน 5 ปี อยู่ที่ 4.24 หมื่นล้านบาท แบ่งเป็นการลงทุนในปีนี้จำนวน 7,210 ล้านบาท ปี 2554 ที่ 7,670 ล้านบาท ปี 2555 วงเงิน 8,130 ล้านบาท ปี 2556 วงเงิน 9,550 ล้านบาท และปี 2557 วงเงิน 9,870 ล้านบาท ซึ่งเป็นการลงทุนในต่างประเทศถึง 8,870 ล้านบาท
ทั้งนี้ ระหว่างนี้จะขยายสาขาและปรับปรุงสาขาเก่าต่อเนื่อง